b'\n_START_ARTICLE_\nR-7\n_START_PARAGRAPH_\nR-7\xc2\xa0\xe2\x80\x93 tarybini\xc5\xb3 raket\xc5\xb3 \xc5\xa1eima, kurios visos yra kilusios i\xc5\xa1 pirmosios pasaulyje tarp\xc5\xbeemynin\xc4\x97s balistin\xc4\x97s raketos, R-7._NEWLINE_R-7 grup\xc4\x97s raket\xc5\xb3 pagaminta ir paleista daugiau nei bet kuri\xc5\xb3 kit\xc5\xb3 didesni\xc5\xb3 raket\xc5\xb3 pasaulyje. Pla\xc4\x8diai \xc5\xbeinomos Sojuz, Voschod bei Vostok raketos i\xc5\xa1 ties\xc5\xb3 yra modifikuoti R-7 variantai. \xc5\xa0iai grupei taip pat priklauso ir pirm\xc4\x85j\xc4\xaf pasaulyje dirbtin\xc4\xaf palydov\xc4\x85 i\xc5\xa1k\xc4\x97lusi raketa. Iki 2008\xc2\xa0m. i\xc5\xa1 R-7 kildinamas Sojuz teb\xc4\x97ra vienintel\xc4\x97 bet kada Taryb\xc5\xb3 S\xc4\x85jungos ir v\xc4\x97liau Rusijos pilotuojamuose kosminiuose skryd\xc5\xbeiuose naudota raketa._NEWLINE_R-7 grup\xc4\x97s raketos nuo seno leid\xc5\xbeiamos i\xc5\xa1 Baikonuro ir Plesecko kosmodrom\xc5\xb3. 2009 metais \xc4\xafrengtas dar vienas kosmodromas Pranc\xc5\xabzijos Gvianoje, kurio geografin\xc4\x97 pad\xc4\x97tis palanki kroviniui \xc4\xaf geostacionarin\xc4\x99 orbit\xc4\x85 paleisti._NEWLINE_Pirmasis (kovinis) R-7 variantas buvo 34 metr\xc5\xb3 ilgio, 3 metr\xc5\xb3 skersmens, sv\xc4\x97re 280 ton\xc5\xb3 ir gal\xc4\x97jo nune\xc5\xa1ti 3000\xc2\xa0kg atomin\xc4\xaf u\xc5\xbetais\xc4\x85 \xc4\xaf u\xc5\xbe 8800\xc2\xa0km esant\xc4\xaf taikin\xc4\xaf, pataikydamas iki 5\xc2\xa0km tikslumu. Viena jos starto aik\xc5\xa1tel\xc4\x97 lauk\xc4\x97 nuolat parengta startui Baikonure, kitos (nuo \xc5\xa1e\xc5\xa1i\xc5\xb3 iki a\xc5\xa1tuoni\xc5\xb3) buvo \xc4\xafrengtos Plesecke. \xc5\xa0ioms aik\xc5\xa1tel\xc4\x97ms \xc4\xafrengti vienu metu buvo eikvojama net 5 procentai \xc5\xa1alies gynybinio biud\xc5\xbeeto. Ta\xc4\x8diau to pirmosios kartos raketoms tai buvo \xc4\xafprasta, ir JAV gynyba taip pat susid\xc5\xabr\xc4\x97 su pana\xc5\xa1iomis didel\xc4\x97mis i\xc5\xa1laidomis._NEWLINE_Kovinis \xe2\x80\x9eseptynetukas\xe2\x80\x9c buvo dvipakop\xc4\x97 raketa. Ji tur\xc4\x97jo keturis skysto kuro greitintuvus (kurie buvo pirmoji pakopa) bei centrin\xc4\xaf \xe2\x80\x9epalaikant\xc4\xaf\xe2\x80\x9c varikl\xc4\xaf, kuris veikdavo vis\xc4\x85 laik\xc4\x85, tiek pirmosios, tiek ir antrosios pakopos skryd\xc5\xbeio metu. Kiekvienas greitintuvas tur\xc4\x97jo du ma\xc5\xbeus raket\xc4\x85 valdan\xc4\x8dius varikliukus, o centrin\xc4\x97 \xc5\xa1erdis tur\xc4\x97jo keturis. Raketos taikymo sistema buvo inercin\xc4\x97, varikliukus valdant nuo \xc5\xbdem\xc4\x97s radijo bangomis._NEWLINE_R-7 varoma \xc5\xbeibalu ir suskystintu deguonimi. Tai labai ribojo jos kaip ginklo galimybes, nes parengti raket\xc4\x85 skryd\xc5\xbeiui trukdavo beveik dvide\xc5\xa1imt valand\xc5\xb3. Parengta ji negal\xc4\x97davo laukti ilgiau nei par\xc4\x85. Kadangi dideli\xc5\xb3 starto kompleks\xc5\xb3 buvo ne\xc4\xafmanoma pasl\xc4\x97pti, jie iki raketas paleid\xc5\xbeiant lengvai gal\xc4\x97jo b\xc5\xabti subombarduoti. R-7 buvo pritaikyta pirmosioms atomin\xc4\x97ms bomboms, kurios buvo palyginus labai sunkios. Tod\xc4\x97l gynyboje j\xc4\x85 gana greitai (1968\xc2\xa0m.) pakeit\xc4\x97 nauja raket\xc5\xb3 karta._NEWLINE_Nors ir neprakti\xc5\xa1ka kaip ginklas, R-7 tapo vienos pagrindini\xc5\xb3 taikiam kosmoso tyrimui skirtos raket\xc5\xb3 serijos pradininke.'